Ирон ǽвзаг,мǽ зынджы хай,мǽ арт.

 Ǽрттив, ǽхсид, ǽнусбонтǽм ǽдасǽй.

 Дǽ цǽрайǽ, дǽ рухс ǽмǽ дǽ тафсǽй

 Цǽрдзынǽн ǽз ǽмǽ хǽрдзынǽн ард.

 Ме взаг - мǽ хǽзна!

 Ивгьуыд бонты Ирыстон адǽм барǽг кодтой ирон ǽвзаг ǽмǽ литературǽйы бǽрǽгбон. Уый фǽдыл 4 -ǽм рǽвдауǽндоны арǽзт ǽрцыд мадзал. Ǽрбахуыдтам ǽм ныййарджыты, рǽвдауондоны хъомылгǽнджыты.

Мадзалы нысан уыдис фылдǽр ǽргом здахын мадǽлон æвзагмǽ, нǽ истори, культурǽ ǽмǽ традицитимǽ зонгǽ кǽнын сабиты. Нǽ райдзаст зал сфǽлгонц кодтам Хетагкаты Къоста ǽмǽ нǽ Иры фысджыты портретǽй,Ирыстоны нысантæй, ирон рагон хæдзары хуызæй ,мигǽнǽнтæй.

Нǽ уазджытǽн ǽгас цǽуай загьтам музыкалон саламǽй,ǽмбисǽндты хуызы цын радзырдтам, уазǽг ирон хǽдзары куыд буц у, уый. Дахно Руслан, Бзарты Аминæ, Батяты Сæрмæт,Гæдиаты Инессæ, Баситы Алан æмæ Кцойты Валерия бакастысты æмдзæвгæтæ мадæлон æвзагыл. Дарддæр сабитæн радзырдтон абоны бǽрǽгбон Хетагкаты Къостайы ǽмбырдгонд «Ирон фǽндыр» мыхуыры рацыдимǽ баст кǽй у, уый.

 Залы азǽлыд фǽндыры зǽлты цагьд ǽмǽ сабитǽ уазджыты къухǽмдзǽгьдмǽ ракафыдысты уǽздан ирон хонгǽ ǽмǽ кǽсгон кафт. Дарддǽр сабиты зǽрдыл ǽрлаууын кодтон ирон рагон мигǽнǽнты ахадындзинад. Дзуаппытǽ ма лǽвǽрдтой ахǽм фарстатǽн:

-Цǽмǽн хуыйны нǽ республикǽ Ирыстон?

-Цы нысан кǽнынц тырысайы ǽртǽ хуызы?

- Цы нысан кǽнынц ǽртǽ чъирийы? ǽмǽ афтǽ дарддǽр. Бахуынцтам хуынцинǽгтǽ дǽр. Дзуаппытǽ лǽвǽрд цыдысты ирон ǽвзагыл. Уǽдǽ ахǽм диссаджы бǽргбон ǽнǽ ирон хъǽзтытаǽй дǽр куыд ацǽуа? Лаппутæ бацыдысты ерысты, ǽвзǽрстой сǽ тых ǽмǽ са хъару. Чызджытæ дар равдастой сæ сæрæндзинад хъазты « Чи тагьддæр абæддзæн сæрбæттæн æмæ куатæ» Нæ ныййарджыты æххуысæй сарæзтам ирон хæринæгты фынг.Уыдон сын радзырдтой цы хуыинынц æмæ куыд кæнгæ сты, уый. Сабитæ дæр хъомылгæнджытимæ равдыстой сæ дæсныдзинад.Чызджытǽ æцǽг ǽфсинты хуызǽн бабастой куатǽтǽ ǽмǽ сǽрбǽттǽнтǽ .Уыдон хъомылгæнæг Хъалæгаты Жаннæйы æххуысæй кодтой уæливыхтæ. Куы сцǽттǽ сты,уǽд дзы ǽппǽт сабитǽн дǽр байуǽрстой. Лǽппутǽ дǽр ǽнцад нǽ бадтысты. Уыдон хъомылгǽнаг Мысыкаты Альбинæйыма кодтой физонджытæ. На бæрæгбоны номыл Хъуысаты Ахполат скуывта æртæ уæливыхы æмæ ракодта арфæта сабитæн æмæ уазджытæн.

Нǽ мадзалы кǽрон ма сабитǽ сǽ хъуыдытǽ загьтой ǽмбисǽндты хуызы, мадæлон ǽвзаджы ахадындзинад ирон лǽджы царды мидǽг.

 Ныййарджытǽ ǽмǽ сабитǽ разыйǽ баззадысты нǽ равдыстǽй.

Мǽнǽн та мǽ зǽрдǽ зǽгьы нǽ сомбоны фǽсивǽдǽн,нǽ гыццыл Ирыстоны цǽрджытǽн, фыццаджыдǽр ǽнǽниздзинад. Хуыцаумǽ ис бирǽ хорздзинǽдтǽ ǽмǽ уǽ алчидǽр уыдонǽй хайджын уǽд. Ирон ǽвзаг цǽрǽд ǽнустǽм,тыхджынǽй тыхджындǽр кǽнǽд ǽмǽ йын фесǽфǽн макуы уǽд. Уый тыххǽй та ǽвǽллайгǽйǽ, ǽмвǽндǽй кусын хъǽуы не\*пǽты дǽр – ныййарджыты, хъомылгǽнджыты, ахуыргǽнджыты ǽмǽ Ирыстоны цǽрджыты .

Сабитǽн мǽ зǽгьдзынǽн ахǽм рǽсуыгьд ныхǽстǽ.

Дзур мǽ къона, дзур иронау.

Азтǽ атǽхдзысты бонау.

Хорз лǽг уыдзынǽ кǽддǽр.

Бахъǽудзǽн дǽ гьеуǽд сǽр.

Базон кафын ǽмǽ зарын.

Зон дǽ адǽмы нымайын.

Ма у не гьдǽуттǽн ызнаг.

Зон дǽ мадǽлон ǽвзаг.

 (Даурǽ)

 Бадзиаты Аллǽ

 4-ǽм рǽвдауǽндоны ирон ǽвзаджы хъомылганаг.